b'\n_START_ARTICLE_\nGal\xc5\xa1\xc4\x8dina\n_START_SECTION_\nPisava\n_START_PARAGRAPH_\nGalski napisi se pojavljajo v treh pisavah: gr\xc5\xa1ki, luganski (lepontski) in latinski. _NEWLINE_Napisi v gr\xc5\xa1kem alfabetu so iz obdobja od 3. stoletja pr. n. \xc5\xa1t. do za\xc4\x8detka 1. stoletja n. \xc5\xa1t. Gr\xc5\xa1ki alfabet so uporabljali Galci v ju\xc5\xbeni Franciji. Klju\xc4\x8dno vlogo pri tem je imela \xc5\xbee okoli leta 600 pr. n. \xc5\xa1t. ustanovljena gr\xc5\xa1ka kolonija Massalia (dana\xc5\xa1nji Marseille), ki je bila trgovsko in kulturno sredi\xc5\xa1\xc4\x8de. Gr\xc5\xa1ki vpliv v ju\xc5\xbeni Galiji pa se je okrepil v 4. stoletju pr. n. \xc5\xa1t. z ustanovitvijo kolonije Nikeje (dana\xc5\xa1nja Nica). _NEWLINE_Ko so v 2. in 1. stoletju pr. n. \xc5\xa1t. oblast nad Galijo postopno prevzeli Rimljani, se je hitro raz\xc5\xa1irila uporaba latinice. Napisi v latinici so tako iz obdobja od 1. stoletja pr. n. \xc5\xa1t. do konca 4. stoletja n. \xc5\xa1t. (Haarmann 2002: 74).'